Id-Direttiva tal-Kummissjoni 2002/72/KE
tas-6 ta' Awissu 2002
dwar materjali u oġġetti tal-plastik maħsuba sabiex jiġu f'kuntatt ma' oġġetti ta' l-ikel
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/109/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar materjali w oġġetti intenzjonati sabiex jiġu f'kuntatt ma’ oġġetti ta' l-ikel [1], u b'mod partikolari Artikolu 3 tagħha,
Wara li kkonsultat lill-Kumitat Xjentifiku dwar l-Ikel,
Billi:
(1) Id-Direttiva tal-Kummissjoni 90/128/KEE tat-23 ta' Frar 1990 dwar materjali tal-plastik u oġġetti ntenzjonati sabiex jiġu f'kuntatt ma’ oġġetti ta' l-ikel [2], kif l-aħħar emendata bid-Direttiva 2002/17/KE [3], ġiet emendata spiss u b'mod sostanzjali; għal raġunijiet ta' ċarezza u ta' razzjonalità, għandha għalhekk tiġi konsolidata.
(2) Artikolu 2 tad-Direttiva 89/109/KEE jistabbilixxi li l-materjali u l-oġġetti, fl-istat lest tagħhom, ma għandhomx jittrasferixxu l-kostitwenti tagħhom għal oġġetti ta' l-ikel fi kwantitajiet li jistgħu jipperikolaw is-saħħa umana jew jikkawżaw tibdil mhux aċċettabbli fil-kompożizzjoni ta' l-oġġetti ta' l-ikel.
(3) Sabiex jintlaħaq dan il-għan fil-każ ta' materjali u oġġetti tal-plastik, strument xieraq huwa Direttiva speċifika fi ħdan it-tifsira ta' Artikolu 3 tad-Direttiva 89/109/KEE, li d-disposizzjonijiet ġenerali tagħha huma applikabbli wkoll għall-każ imsemmi.
(4) L-iskop ta' din id-Direttiva għandu jikkoinċidi ma’ dak tad-Direttiva tal-Kunsill 82/ 711/KEE [4].
(5) Minħabba li r-regoli stabbiliti f'din id-Direttiva mhumiex xierqa għal raża ta' bdil ta' jone, dawn il-materjali w oġġetti sejrin ikunu koperti bDirettiva speċifika sussegwenti.
(6) Is-silikoni għandhom jiġu meqjusa bħala materjali elastomeriċi u mhux bħala materjali tal-plastik u għalhekk għandhom jiġu esklużi mid-definizzjoni ta' plastik.
(7) It-twaqqif ta' lista ta' sustanzi approvati akkumpanjati minn limitu fuq il-migrazzjoni totali u, fejn xieraq, b'restrizzjonijiet oħra speċifiċi għandha tkun biżżejjed sabiex jintlaħaq l-għan stabbilit f'Artikolu 2 tad-Direttiva 89/109/KEE.
(8) Apparti l-monomers u sustanzi oħra tal-bidu li huma evalwati għal kollox u awtorizzati fuq livell Komunitarju, hemm ukoll monomers u sustanzi tal-bidu evalwati u awtorizzati f'għallinqas Stat Membru wieħed li jistgħu jibqgħu jintużaw sakemm issir l-evalwazzjoni tagħhom mill-Kumitat Xjentifiku dwar l-Ikel u tittieħed deċiżjoni fuq l-inklużjoni tagħhom fil-lista Komunitarja; għalhekk, din id-Direttiva sejra tiġi estiża meta jasal il-waqt għas-sustanzi w l-oqsma esklużi proviżorjament.
(9) Il-lista kurrenti ta' addittivi hija lista mhux kompluta minħabba illi ma fihiex is-sustanzi kollha li fil-preżent huma aċċettati fi Stat Membru wieħed jew aktar; għalhekk dawn is-sustanzi jibqgħu jiġu rregolati minn liġijiet nazzjonali sakemm tittieħed deċiżjoni fuq l-inklużjoni tagħhom fil-lista Komunitarja.
(10) Din id-Direttiva tistabbilixxi l-ispeċifikazzjonijiet għal ftit sustanzi biss. Għalhekk, is-sustanzi l-oħra, li jistgħu jeħtiegu l-ispeċifikazzjonijiet, jibqgħu rregolati f'dan ir-rigward mil-liġijiet nazzjonali sakemm tittieħed deċiżjoni fuq l-inklużjoni tagħhom fil-lista Komunitarja.
(11) Għal ċerti addittivi, ir-restrizzjonijiet stabbiliti f'din id-Direttiva għad ma jistgħux jiġu applikati fis-sitwazzjonijiet kollha sakemm tinġabar u tiġi evalwata l-informazzjoni kollha meħtieġa għal stima aħjar ta' l-espożizzjoni tal-konsumatur f'xi sitwazzjonijiet speċifiċi; għalhekk, dawn l-addittivi jidhru f'lista għajr dik ta' l-addittivi li huma rregolati għal kollox fuq livell Komunitarju.
(12) Id-Direttiva 82/711/KEE tistabbilixxi r-regoli bażiċi li huma neċessarji għall-ittestjar tal-migrazzjoni tal-kostitwenti ta' materjali u oġġetti tal-plastik u d-Direttiva tal-Kunsill 85/572/KEE [5] tistabbilixxi l-lista ta' simulanti li għandhom jintużaw fit-testijiet ta' migrazzjoni.
(13) Id-determinazzjoni ta' kwantità ta' sostanza f'materjal jew oġġett lest hija aktar sempliċi mid-determinazzjoni tal-livell speċifiku tal-migrazzjoni tagħha. Għalhekk il-verifika tal-konformità permezz tad-determinazzjoni tal-kwantità minflok il-livell speċifiku tal-migrazzjoni għandha tkun permessa taħt ċerti kondizzjonijiet.
(14) Għal ċerti tipi ta' plastika d-disponibilità ta' mudelli ta' diffużjoni rikonoxxuti b'mod ġenerali bażata fuq informazzjoni sperimentali tippermetti li ssir stima tal-livell ta' migrazzjoni ta' sostanza taħt ċerti kondizzjonijiet, u għalhekk jiġi evitat ittestjar kumpless, li jiswa l-flus u li jieħu l-ħin.
(15) Il-limitu ġenerali ta' migrazzjoni huwa qies ta' l-istat ta' l-inattività tal-materjal u jipprevjeni bdil mhux aċċettabbli fil-kompożizzjoni ta' l-oġġetti ta' l-ikel, u, barra dan inaqqas il-ħtieġa għal numru kbir ta' limiti speċifiċi ta' migrazzjoni jew restrizzjonijiet oħra, u b'hekk jagħti kontroll effettiv.
(16) Id-Direttiva tal-Kunsill 78/142/KEE [6] tistabbilixxi l-limiti għall-kwantità tal-klorur tal-vinyl preżenti f'materjali u oġġetti tal-plastik ippreparati ma’ din is-sostanza w għall-kwantità ta' klorur tal-vinyl li toħroġ minn dawn il-materjali w oġġetti, u d-Direttivi tal-Kummissjoni 80/766/KEE [7] u 81/432/KEE [8] jistabbilixxu l-metodi ta' analiżi tal-Komunità għall-kontroll ta' dawn il-limiti.
(17) Minħabba r-riskju potenzjali, hemm il-ħtieġa għad-dikjarazzjoni bil-miktub li hemm provdut għaliha f'Artikolu 6(5) tad-Direttiva 89/109/KEE kull meta jsir użu professjonali minn materjali u oġġetti tal-plastik li mhumiex fin-natura tagħhom intenzjonati b'mod ċar għall-użu ta' alimentazzjoni.
(18) Id-Direttiva tal-Kummissjoni 80/590/KEE [9] li tistabbilixxi s-simbolu li jista’ jakkumpanja kwalunkwe materjal u oġġett intenzjonat li jiġi f'kuntatt ma’ oġġetti ta' l-ikel.
(19) Bi qbil mal-prinċipju tal-proporzjonalità, huwa neċessarju w xieraq għall-ilħuq ta' l-għan bażiku, li jiġi żgurat il-moviment liberu ta' materjali w oġġetti tal-plastik intenzjonati sabiex jiġu f'kuntatt ma’ oġġetti ta' l-ikel, sabiex jiġu stabbiliti regoli dwar id-definizzjoni tal-plastika w sustanzi permessi. Din id-Direttiva tillimta ruħha għal dak li huwa neċessarju sabiex jintlaħqu l-għanijiet segwiti skond it-tielet paragrafu ta' Artikolu 5 tat-Trattat.
(20) Bi qbil ma’ Artikolu 3 tad-Direttiva 89/109/KEE, il-Kumitat Xjentifiku dwar l-Ikel ġie konsultat dwar id-disposizzjonijiet li jistgħu jaffettwaw is-saħħa pubblika.
(21) Il-miżuri li għalihom hemm provdut f'din id-Direttiva huma konformi ma’ l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali.
(22) Din id-Direttiva għandha tkun mingħajr preġudizzju għad-dati ta' għeluq stabbiliti f'Anness VII, Parti B li fihom, l-Istati Membri għandhom jikkonformaw mad-Direttiva 90/128/KEE, u l-atti li jemendawha,
ADOTTAT DIN ID-DIRETTIVA:
Artikolu 1
1. Din id-Direttiva hija Direttiva speċifika fi ħdan it-tifsira ta' Artikolu 3 tad-Direttiva 89/109/KEE.
2. Din id-Direttiva għandha tapplika għall-materjali w l-oġġetti tal-plastik u partijiet minnhom:
(a) magħmulin esklussivament mill-plastik; jew
(b) magħmulin minn żewġ saffi jew aktar ta' materjali, kull wieħed minnhom magħmul esklussivament mill-plastik, li huma magħqudin flimkien permezz ta' adeżivi jew permezz ta' kwalunkwe mezz ieħor,
li, fl-istat tal-prodott lest, huma intenzjonati sabiex jiġu f'kuntatt jew jinġiebu f'kuntatt ma’ oġġetti ta' l-ikel u huma intenzjonati għal dak il-għan.
3. Għall-għanijiet ta' din id-Direttiva, "plastik", tfisser kompożizzjoni makromolekolari organika miksuba b'polimerizzazzjoni, b'polikondensazzjoni, b'polyaddizzjoni jew bi kwalunkwe proċess ieħor simili minn molekoli b’piż molekolari aktar baxx jew permezz ta' bidla kimika ta' makromolekoli naturali. Jistgħu jiġu miżjuda sustanzi jew materja oħra ma’ kompożizzjoni makromolekolari bħal din.
Iżda, dawn li ġejjin ma għandhomx jitqiesu bħala "plastik":
(a) film taċ-ċelluloża riġenerat kemm jekk illustrat kif ukoll jekk le, kopert bid-Direttiva tal-Kummissjoni 93/10/KEE [10];
(b) elastomers u gomma naturali w sintetika;
(ċ) karta w paperboard, kemm jekk modifikata kif ukoll jekk le biż-żieda ta' plastik;
(d) kisjiet tal-wiċċ miksubin minn:
- xama’ tal-pitrolju, li tinkludi xama’ tal-pitrolju sintetika, u/jew xama' mikro-kristallina,
- taħlit tax-xama’ elenkata fl-ewwel inċiż waħda ma’ oħra jew mal-plastik,
(e) raża ta' bdil ta' ione;
(f) silikoni.
4. Din id-Direttiva ma għandhiex tapplika, sakemm tittieħed azzjoni oħra mill-Kummissjoni, fir-rigward ta' materjali w oġġetti magħmulin minn żewg saffi jew aktar, li wieħed jew aktar minnhom ma humiex magħmulin esklussivament mill-plastik, anki jekk il-wieħed intenzjonat li jiġi f’kuntatt dirett ma’ l-ikel ikun magħmul esklussivament mill-plastik.
Artikolu 2
Materjali w oġġetti tal-plastik ma għandhomx jittrasferixxu l-kostitwenti tagħhom f'oġġetti ta' l-ikel fi kwantitajiet ta' aktar minn 10 milligrami għal kull deċimetru kwadru ta' l-arja tal-wiċċ tal-materjal jew oggett (mg/dm2) (limitu totali ta' migrazzjoni). Iżda, dan il-limitu għandu jkun ta' 60 milligramma ta' kostitwenti rilaxxati għal kull kilogramma ta' oġġetti ta' l-ikel (mg/kg) fil-każijiet li ġejjin:
(a) oġġetti li huma reċipjenti jew li huma komparabbli għal reċipjenti jew li jistgħu jimtlew, b'kapaċità ta' mhux inqas minn 500 millilitri (ml) u mhux aktar minn 10 litri (1);
(b) oġġetti li jistgħu jimtlew u li għalihom mhuwiex prattiku li ssir stima ta' l-arja tal-wiċċ li tiġi f'kuntatt ma’ l-oġġetti ta' l-ikel;
(ċ) tappijiet, gaskets, stoppers jew tagħmir simili ta' siġill.
Artikolu 3
1. Dawk il-monomers u sustanzi tal-bidu li huma elenkati f'Anness II, Sezzjonijiet A u B biss, jistgħu jintużaw għall-manifattura tal-materjali u l-oġġetti tal-plastik li huma soġġetti għal restrizzjonijiet speċifikati.
2. Permezz ta' deroga mill-ewwel paragrafu il-monomers u sustanzi tal-bidu oħra elenkati f'Anness II, Sezzjoni B, jistgħu jibqgħu jintużaw sa mhux aktar tard mill-31 ta' Diċembru 2004, sakemm issir l-evalwazzjoni tagħhom mill-Kumitat Xjentifiku dwar l-Ikel.
3. Il-lista f’Anness II, Sezzjoni A, tista’ tiġi emendata:
- jew billi jiġu miżjudin sustanzi elenkati f'Anness II, Sezzjoni B, skond il-kriterji ta' Anness II għad-Direttiva 89/109/KEE, jew
- billi jiġu nklużi "sustanzi godda", jiġifieri sustanzi li la huma elenkati f'Sezzjoni A u lanqas ma huma elenkati f'Sezzjoni B ta' Anness II, skond Artikolu 3 tad-Direttiva 89/109/KEE.
4. L-ebda Stat Membru ma jista’ jawtorizza xi sostanza ġdida sabiex tintuża fit-territorju tiegħu għajr taħt il-proċedura ta' Artikolu 4 tad-Direttiva 89/109/KEE.
5. Il-listi li jidhru f'Anness II, Sezzjonijiet A u B, għadhom ma jinkludux monomers u sustanzi tal-bidu oħra wżati biss fil-manifattura ta':
- kisjiet tal-wiċċ miksubin minn prodotti tar-raża jew polimerizzati f'għamla likwida, ta' trab jew f'forma li tinfirex, bħalma huma lostri, laker, żebgħa, eċċ.,
- raża eposside,
- adeżivi u promuturi ta' l-adeżjoni,
- inka ta' l-istampar.
Artikolu 4
Lista mhux sħiħa ta' addittivi, li jistgħu jintużaw għall-manifattura ta' materjali w oġġetti tal-plastika, flimkien mar-restrizzjonijiet u/jew speċifikazzjonijiet fl-użu tagħhom, hija stabbilita f'Anness III, Sezzjonijiet A u B
Għas-sustanzi f'Anness III, Sezzjoni B, il-limiti speċifiċi ta' migrazzjoni japplikaw sa mill-1 ta' Jannar 2004 meta ssir il-verifika tal-konformità f'simulant D jew f'mezzi ta' test ta' testijiet ta' sostituzzjoni kif stabbilit fid-Direttivi 82/711/KEE u 85/572/KEE.
Artikolu 5
Il-prodotti miksubin biss permezz ta' fermentazzjoni batterjologika elenkati fAnness IV jistgħu jintużaw f'kuntatt ma’ l-oġġetti ta' l-ikel.
Artikolu 6
1. Speċifikazzjonijiet ġenerali li għandhom x'jaqsmu mal-materjali u oġġetti tal-plastik huma stabbiliti f'Anness V, Parti A. Speċifikazzjonijiet oħra li għandhom x'jaqsmu ma’ xi sustanzi li jidhru f'Annessi II, III u IV huma stabbiliti f'Anness V, Parti B.
2. It-tifsira tan-numri fil-parentesi li jidhru fil-kolonna "Restrizzjonijiet u/jew speċifikazzjonijiet" hija spjegata f'Anness VI.
Artikolu 7
Il-limiti speċifiċi tal-migrazzjoni fil-lista stabbiliti f'Anness II huma mfissra f'mg/kg. Iżda limiti bħal dawn huma mfissra f'mg/dm2 fil-każijiet li ġejjin:
(a) oġġetti li huma reċipjenti jew huma komparabbli ma’ reċipjenti jew li jistgħu jimtlew, b'kapaċità ta' inqas minn 500 ml jew iktar minn 10 l;
(b) folji, film jew materjali oħra li ma jistgħux jimtlew li għalihom mhuwiex prattikabbli li ssir stima tar-relazzjoni bejn l-arja tal-wiċċ ta' materjali bħal dawn u l-kwantità ta' oġġetti ta' l-ikel f'kuntatt magħha.
F'dawn il-każijiet, il-limiti stabbiliti f'Anness II, imfissra f'mg/kg għandhom jiġu diviżi bil-fattur konvenzjonali ta' konversjoni ta' 6 sabiex dawn jiġu imfissra f'mg/dm2.
Artikolu 8
1. Il-verifika tal-konformità mal-limiti tal-migrazzjoni għandha ssir skond ir-regoli stabbiliti fid-Direttivi 82/711/KEE u 85/572/KEE u d-disposizzjonijiet l-oħra stabbiliti f'Anness I.
2. Il-verifika tal-konformità mal-limiti speċifiċi tal-migrazzjoni li għalihom hemm provdut fil-paragrafu 1 ma għandhiex tkun obbligatorja, jekk jista’ jiġi stabbilit li l-konformità mal-limitu totali tal-migrazzjoni li jinsab f'Artikolu 2 jimplika li l-limiti speċifiċi tal-migrazzjoni mhumiex maqbuża
3. Il-verifika tal-konformità mal-limiti speċifiċi tal-migrazzjoni li għalihom hemm provdut fil-paragrafu 1 ma għandhiex tkunu obbligatorja, jekk jista’ jiġi stabbilit li, billi titqies il-migrazzjoni sħiħa tas-sostanza ta' fdal fil-materjal jew oġġetti, din ma tistax taqbeż il-limitu speċifiku ta' migrazzjoni.
4. Il-verifika tal-konformità mal-limiti speċifiċi tal-migrazzjoni li għalihom hemm provdut fil-paragrafu 1 tista’ tiġi żgurata bid-determinazzjoni tal-kwantità ta' sostanza fil-materjal jew l-oġġett lest, sakemm tkun ġiet stabbilita relazzjoni bejn dik il-kwantità u l-valur speċifiku tal-migrazzjoni tas-sostanza jew permezz ta' esperiment adegwat jew permezz ta' l-applikazzjoni tal-mudelli ta' diffużjoni rikonoxxuti b'mod ġenerali fuq evidenza xjentifika. Sabiex tiġi murija n-nuqqas ta' konformità ta' materjal jew oġġett, il-konferma tal-valur stmat ta' migrazzjoni hija obbligatorja permezz ta' ttestjar sperimentali.
Artikolu 9
1. Fil-fażijiet ta' tqegħid fis-suq għajr il-fażijiet ta' bejgħ bl-imnut, il-materjali u l-oġġetti tal-plastik li huma maħsuba sabiex jiġu f'kuntatt ma' oġġetti ta' l-ikel għandhom ikunu akkompanjati b'dikjarazzjoni bil-miktub bi qbil ma Artikolu 6 (5) tad-Direttiva 109/KEE.
2. Il-paragrafu 1 ma japplikax għall-materjali w oġġetti tal-plastika li fin-natura tagħhom huma intenzjonati biċ-ċar sabiex jiġu f'kuntatt ma' oġġetti ta' l-ikel.
Artikolu 10
1. Id-Direttiva 90/128/KEE, kif emendata bid-Direttivi li jinsabu f'Anness VII, Parti A, hija rrevokata mingħajr preġudizzju għall-obbligi ta' l-Istati Membri fir-rigward tad-dati ta' għeluq għat-traspożizzjoni u l-applikazzjoni li tinsab f'Anness VII, Parti B.
2. Referenzi għad-Direttivi rrevokati għandhom jinftehmu bħala referenzi għal din id-Direttiva u għandhom jinqraw skond it-tabella ta' korrelazzjoni li tinsab f'Anness VIII.
Artikolu 11
Din id-Direttiva għandha tidħol fis-seħħ fl-20 jum wara l-pubblikazzjoni uffiċjali tagħha fil-Ġurnal Uffiċjali tal-Komunitajiet Ewropej.
Artikolu 12
Din id-Direttiva hija indirizzata lill-Istati Membri.
Magħmula fi Brussel, is-6 ta' Awissu 2002.